দেবীপ্রসাদ দুয়ারী

দেবীপ্রসাদ দুয়ারী একজন ভারতীয় জ্যোতির্বিজ্ঞানী, বিজ্ঞানবিষয়ক লেখক, মহাকাশবিজ্ঞান বিশেষজ্ঞ, অধ্যাপক এবং বিজ্ঞানপ্রচারক। তিনি কলাতার এম. পি. বিড়লা তারামণ্ডলের প্রাক্তন পরিচালক এবং বর্তমানে জ্যোতির্বিদ্যা, মহাকাশ ও পৃথিবীবিজ্ঞান সংক্রান্ত গবেষণায় নিয়োজিত প্রতিষ্ঠান ইনস্টিটিউট অব অ্যাস্ট্রোনমি, স্পেস অ্যান্ড আর্থ সায়েন্সের (আইএএসইএস) প্রতিষ্ঠাতা ও পরিচালক। তিনি জাপানের জাতীয় জ্যোতির্বিজ্ঞান পর্যবেক্ষণাগারে একজন সহযোগী অধ্যাপক হিসেবেও কর্মরত। বিজ্ঞান জনপ্রিয়করণ এবং ভারতের মহাকাশ গবেষণা সংক্রান্ত বিশ্লেষণমূলক মন্তব্যের জন্য তিনি বিশেষভাবে পরিচিত। বিজ্ঞানে সাহিত্যকর্মের স্বীকৃতিস্বরূপ পশ্চিমবঙ্গ সরকার তাকে ২০১৯ সালে রবীন্দ্র পুরস্কার প্রদান করে।

প্রারম্ভিক জীবন ও শিক্ষা
দেবীপ্রসাদ দুয়ারী ভারতের পশ্চিমবঙ্গ রাজ্যেের কলকাতায় জন্মগ্রহণ করেন এবং সেখানেই বেড়ে ওঠেন। তার বাবা-মা উভয়েই শিক্ষকতা পেশায় নিয়োজিত ছিলেন।  তিনি কলকাতার সাউথ পয়েন্ট স্কুল থেকে প্রাথমিক ও মাধ্যমিক শিক্ষা সম্পন্ন করেন। পরবর্তীতে তিনি যাদবপুর বিশ্ববিদ্যালয় থেকে পদার্থবিজ্ঞানে স্নাতক ও স্নাতকোত্তর ডিগ্রি অর্জন করেন। তিনি পিএইচ.ডি. ডিগ্রি লাভ করেন।

কর্মজীবন
দেবীপ্রসাদ দুয়ারীর কর্মজীবন শুরু হয় মহাকাশ ও জ্যোতির্বিজ্ঞানের গবেষণা ও শিক্ষামূলক কার্যক্রমের মাধ্যমে।  ২০০০ সালে তিনি কলকাতার এম. পি. বিড়লা তারামণ্ডলে যোগ দেন এবং পরবর্তীতে এই প্রতিষ্ঠানের পরিচালক পদে উন্নীত হন। তিনি ২০২২ সাল পর্যন্ত এ পদে দায়িত্ব পালন করেন। তার নেতৃত্বে তারামণ্ডলের আধুনিকীকরণ, প্রযুক্তিগত উন্নয়ন এবং জনসচেতনতামূলক বিজ্ঞান প্রচার কার্যক্রম উল্লেখযোগ্যভাবে সম্প্রসারিত হয়।

২০২২ সালে তিনি ইনস্টিটিউট অব অ্যাস্ট্রোনমি, স্পেস অ্যান্ড আর্থ সায়েন্স (আইএএসইএস) নামক একটি স্বতন্ত্র গবেষণা ও শিক্ষা প্রতিষ্ঠান প্রতিষ্ঠা করেন। এই প্রতিষ্ঠান মহাকাশ, জ্যোতির্বিজ্ঞান ও পৃথিবীবিজ্ঞানের বিভিন্ন দিক নিয়ে গবেষণা ও জনপ্রিয় বিজ্ঞান কার্যক্রম পরিচালনা করে। পাশাপাশি, তিনি জাপানের জাতীয় জ্যোতির্বিজ্ঞান পর্যবেক্ষণাগার একজন সহযোগী অধ্যাপক হিসেবে যুক্ত আছেন।

গবেষণা
দেবীপ্রসাদ দুয়ারীর গবেষণার মূল ক্ষেত্র জ্যোতির্বিজ্ঞান, বিশেষ করে নাক্ষত্রিক পদার্থবিজ্ঞান (স্টেলার ফিজিক্স) ও মহাকাশ অনুসন্ধান। তিনি গণমাধ্যমে নিয়মিত ভারতীয় মহাকাশ গবেষণা সংস্থার প্রকল্প, যেমন চন্দ্রযান, গগনযান এবং মহাকাশযানে ব্যবহৃত রোবট "ভয়মিত্রা"র বিষয়ে বিশ্লেষণমূলক মন্তব্য করে থাকেন।

তিনি একজন বিজ্ঞানবিষয়ক লেখক ও বক্তা হিসেবে পরিচিত। তার বক্তৃতা "আলো ও অন্ধকারের সন্ধানে" (“Light In Search of Darkness”), "ভারতের চন্দ্রাভিযান" (“India’s Moon Mission”), এবং "মহাকাশে মানবজাতি" (“Humans in Space”)—বিভিন্ন বিজ্ঞানবিষয়ক সভা, সেমিনার ও প্রচারমাধ্যমে উপস্থাপিত হয়েছে। তিনি ব্রিটিশ কাউন্সিল আয়োজিত “ক্যাফে সায়েন্টিফিক” কর্মসূচিতেও নিয়মিত অংশগ্রহণ করেন।

সদস্যতা ও সম্মাননা
দুয়ারী রয়্যাল অ্যাস্ট্রোনমিক্যাল সোসাইটি (আরএএস) ও ইন্টারন্যাশনাল অ্যাস্ট্রোনমিক্যাল ইউনিয়নের (আইএইউ) একজন ফেলো। তিনি কলকাতা গাণিতিক সমিতিসহ একাধিক আন্তর্জাতিক ও জাতীয় বৈজ্ঞানিক সংগঠনেরও সদস্য। তার কর্ম ও বিজ্ঞানপ্রচারে বিশেষ অবদানের স্বীকৃতিস্বরূপ তিনি বিভিন্ন সংস্থা ও বিশ্ববিদ্যালয় থেকে সম্মাননা পেয়েছেন। ২০১৯ সালে বিজ্ঞানের ভাষায় সাহিত্যচর্চার স্বীকৃতিস্বরূপ, তাকে পশ্চিমবঙ্গ সরকার কর্তৃক রবীন্দ্র পুরস্কার প্রদান করা হয়। একই বছর, বিজ্ঞানে অবদানের জন্য তাকে ওড়িশার এসওএ বিশ্ববিদ্যালয় তাকে ডক্টরেট অব সায়েন্স (D.Sc. Honoris Causa) উপাধিতে ভূষিত করে।

ব্যক্তিগত জীবন
দেবীপ্রসাদ দুয়ারীর স্ত্রী ডঃ সুষ্মিতা দুয়ারী একজন পদার্থবিজ্ঞানী। তারা দুজনেই শিক্ষাক্ষেত্র ও গবেষণার সঙ্গে সক্রিয়ভাবে যুক্ত।

গ্রন্থতালিকা
 মহাকাশের সহজপাট (২০২২)
 মহাজাগতিক ধারণা এবং চ্যালেঞ্জ

তথ্যসূত্র

বহিঃসংযোগ

জীবিত ব্যক্তি
২০শ শতাব্দীর ভারতীয় জ্যোতির্বিজ্ঞানী
ভারতীয় জ্যোতির্বিজ্ঞানী
ভারতীয় বিজ্ঞান লেখক
রবীন্দ্র পুরস্কার বিজয়ী
কলকাতার ব্যক্তি
যাদবপুর বিশ্ববিদ্যালয়ের প্রাক্তন শিক্ষার্থী
কলকাতার বিজ্ঞানী
রাজোচিত জ্যোতির্বিজ্ঞান সংস্থার সভ্য